ประกันภัย อิสรภาพ หดตัวหนัก
ประกันภัยอิสรภาพเข็ดตลาด ปี 2559 เหลือผู้ขายแค่ 5 ราย ทำยอดขาย 9 เดือนรวม 105.78 ล้าน
29 ต.ค. 2565

ประกันภัยอิสรภาพเข็ดตลาด ปี 2559 เหลือผู้ขายแค่ 5 ราย ทำยอดขาย 9 เดือนรวม 105.78 ล้าน 
แหล่งข่าวจากบริษัทประกันวินาศภัย เปิดเผยว่า ภาวะตลาดประกันภัยอิสรภาพสำหรับผู้ต้องหาในปี 2559 มีบรรยากาศค่อนข้างเงียบเหงา เนื่องจากบริษัทประกันวินาศภัยหลายแห่งที่เคยเข้ามาทำตลาดนี้ ต่างพากันถอนตัวออกไปเกือบหมด เนื่องจากค่าใช้จ่ายจากการรับประกันที่เกิดขึ้นสูงจนไม่คุ้มค่ากับการลงทุน โดยพบว่าในช่วง 9 เดือนแรกของปีนี้ ธุรกิจรับประกันภัยอิสรภาพมีเบี้ยรับรวม 105.78 ล้านบาท มีจำนวนกรมธรรม์ 13,679 ฉบับ เฉลี่ยแล้วมีเบี้ยประกันต่อกรมธรรม์อยู่ที่ 7,773 บาท
ทั้งนี้ พบว่า บริษัท สินมั่นคงประกันภัย ครองส่วนแบ่งตลาดการประกันภัยอิสรภาพ อันดับ 1 โดยมีเบี้ยประกันอิสรภาพรวม 78.3 ล้านบาท มีจำนวนกรมธรรม์ที่ต้องดูแล 9,587 ฉบับ เฉลี่ยเบี้ยประกันต่อกรมธรรม์อยู่ที่ 8,170บาท อันดับ 2 คือ บริษัท วิริยะประกันภัย มีเบี้ยประกันรวม 16.75 ล้านบาท มีจำนวนกรมธรรม์ที่ต้องดูแล 2,050 ฉบับ โดยเบี้ยประกันเฉลี่ยอยู่ที่ 8,180 บาท/กรมธรรม์
อันดับ 3 คือ บริษัท ไทยพัฒนาประกันภัย มีเบี้ยประกันภัยรวม 12.22 ล้านบาท มีจำนวนกรมธรรม์ที่ต้องดูแล 1,009 ฉบับ เบี้ยประกันเฉลี่ยอยู่ที่ 12,120 บาท/กรมธรรม์ อันดับ 4 บริษัท กรุงเทพประกันภัย มีเบี้ยประกันภัยรวม 2.2 แสนบาท จำนวนกรมธรรม์ 11 ฉบับ เบี้ยต่อกรมธรรม์ 2,000 บาท และอันดับ 5 บริษัท นวกิจประกันภัย มีเบี้ยประกันภัยรวม 1.1 แสนบาท จำนวนกรมธรรม์ 15 ฉบับ เบี้ยต่อกรมธรรม์ 730 บาท